# Il Vangelo di S. Matteo volgarizzato in dialetto bergamasco/Capo XXVII

../Capo XXVI ../Capo XXVIII IncludiIntestazione 27 dicembre 2024 75% Da definire
Il Vangelo di S. Matteo volgarizzato in dialetto bergamasco Pasino Locatelli 1860 CC BY-SA 3.0 GFDL Indice:Pasino Locatelli - Il Vangelo di S. Matteo volgarizzato in dialetto bergamasco.djvu //it.wikisource.org/w/index.php?title=Il_Vangelo_di_S._Matteo_volgarizzato_in_dialetto_bergamasco/Capo_XXVII&oldid=- 20241227073453 //it.wikisource.org/w/index.php?title=Il_Vangelo_di_S._Matteo_volgarizzato_in_dialetto_bergamasco/Capo_XXVII&oldid=- 20241227073453
[p. 109
Capo XXVII.
E ligat sö i l’à menà dal president Ponsio Pilato, e i l'àmetit in di sò mà.
Inalura Giüda, ch’al l’ia tradit, vedendo, che [p. 110 Gesü a l’era condanat, al se pentia, e’l turnaa a portà i solc ai prensep di saserdoc, e ai piö vec del popol,
Disendo: O fac pecat, col tradì ön inosent. Ma luri à dec: Cos’a m’n’importa a noter. Pensega té.
E lü slansat i monede d’arzent in dol tempio, l’è ’ndac vea: e l’è corit a tacas öna corda al col e a ’mpicas.
Ma i capi di saserdoc, tölt sö quele monede d’arzent, a i à dec: No s’pöl miga metele in del tesor: perchè a i è stace dovrade per comprà la eta d’ön’om.
E fac consei, ai à comprat con quele monede ol cap d’ü majolì, per sotraga i fores’c.
Per sto laur ché quel cap lé al se ciama, Haceldama, che’l völ dì, ol cap del sangh, amò al dé de ’ncö.
Inalura al se verifiché quel, che l’ia preést ol profeta Geremea, che’l dis: Ei à riseit i trenta monede d’arzent, ol valur de colü, ch’i à comprat dai fiöi d’Israel:
Ei à impiegac in d’ü cap d’ü majoli, com’a l’ia ordenat a me ol Siur.
E Gesü al fü presentat denac al president, e ol president al l’à interquerit, disendoghe: Sét té ol re di Giüdei? Gesü al gh’à dec: Te sé té, che tel dighet. [p. 111
E acüsat com’a l’era dai prensep di saserdoc, e dai piö ec, no l’à respondit negota.
Alura Pilato al gh’à dec: Sentet miga de quate robe a i te incolpa?
E per qualunque roba no ’l ghe respondia parola, in manera che ol president al restaa lé maraveat.
Ma ol president a l’era solet ol dé de festa de liberà ol prezuner, che ’l ghe comodes de piö a lur.
E lü inalura al ghia ü famoso prezuner, che ’l ghia in nom Baraba.
Intat doca che lur ai era önic, Pilato al ghe disé: Chi völif, che lase ’ndà? Baraba, o Gesü, Crest de scotöm.
Perchè lü al sia bé, ch’i l’ia tradit per invedia.
E intat che lü l’era sentat zo in tribünal, la sò fomna la gh’à mandat a dì: Impaseten miga in di robe de quel om giöst, perchè mé sta nöc a m’ só insognada de pura giösta de lü.
Ma i prensep di saserdoc, ei piö ec ai à persöadit ol popol de liberà Baraba, e de få mör Gesü.
E ol president al se metia a parlà e l’à dec: Qua’ èl di du, che ölì, che mé a lase ’ndà? Ma colur a i à dec: Baraba. [p. 112
E a lur Pilato al gh’à dec: Cos’an faroi mé doca de Gesü, de scotöm Crest?
Töci à dec: Sel crosefege. Ol President al ghe disé a lur: Cos’àl mò fac lü de mal? Ma colur tat de piö a i vusaa. Sel crosefege.
Pilato, che ’l vedia, che nol ghe zuaa negota, anse ol bordel al cresia: ciapat de l’aqua, al s’è laat i mà lé söl müso de la zet, disendo: Mé no ghe n’ò miga de colpa de la mort de sto bun om: pensegaoter.
E töt quant ol popol al respondia, disendo: Ol sò sangh al borle pör sura de noter e sura di nos’c fiöi.
Inalura l’à lasat indà Baraba: e fac flagelà Gesü, al ghe l’à consegnat in di sò mà de lur, perchè a i la metes sö la crus.
Inalura i soldac del president i à menat Gesü in quarter, e i à regondit inturen a lü töc i soldac:
Ei l’à caat fò, ei gh’à metit ados ü manto colur ros,
E fac sööna coruna de spi, i ghe l’à piantada söl co, eigh’à metit in mà öna cana. Dopo ai ghe se ’nzenöciaa zo denac, e i la cojonaa, disendoghe: Löstresemo, sör re di Giüdé.
A i ghe smargotaa ados, i ghe ciapaa la cana, e ghe la picaa söl co. [p. 113
E dopo de in fac det giondina in de sta foza, a i l’à turnat a metega sö la sò èsta, e i l’à menat a crosefegel.
E quanda i ’ndaa fò i à incuntrat ön om de Cirene, che ’l ghia in nom Simù: ei l’à sforsat a portà la sò crus de lü.
E ai è riac in d’ü sito, che i ghe disia ol Golgota, che ’l völ dì, ol löch del cranio.
Ei gh’à dac de bif dol vi mes’ciat con de la fél. E apena a l’à metit sö la boca, no ’l n’à ölit piö bif.
E dopo ch’i l’à it inciodat sö la crus, ai s’è spartic sö la sò èsta, tirando fò a sort chi l’ia de 1: perchè al se verifiches quel, che ol profeta a l’ia dec, vale a dì: Ai s’è spartic sö fra de lur la mea èsta, e a i l’à zogada sö a sort.
E sentac zo a i ghe faa la guardia.
E sura la testa a i gh’à metit in screc quel, che l’ia fac: Costü ché a l’è Gesü ol re di Giüdei.
Inalura a i è stac metic in crus insem con lü du lader: ü a drecia, e l’oter a mansina.
E quei, ch’i pasaa a i bestemiaa contra de lü, e i sgörlia ol co,
E i disia: Té, che te mandet coi gambe in aria [p. 114 ol tempio del Siur, e tel turnet a fà sö in tri dé: pensa a salvat: se te sé fiöl del Siur, vé zó de la crus.
A la stesa foza i prensep di saserdoc a’lur i la cojonaa insema ai Scribi, e ai piö ec, e i disia:
A l’è stac bu de salvà i oter, ma no ’l pöl miga liberà lü stes: Se l’è ol re d’Israel, al vegne zo d’la crus, e noter am ghe credirà:
A l’à confidat nel Siur: al la libere lü ades, se’l ghe öl bé: perchè lü a l’à dec: Mé a só ol fiöl del Siur.
E la stesa roba a i ghe rinfasaa i ladrù, che i era stac tacac sö la crus insem’a lü.
E dal mezdé fina a tre ure per töt ol mond al gh’è stac fosch come de noc.
E tre ure inac sira Gesü al s’è metit a usà: Eli, Eli, lamma sabacthani? che’l völ dì: O Signur, o Signur, perchè a m’if abandunat?
Ma vergü, ch’i scultaa, ai à dec: Costü ché al ciama Elea.
E ü de lur al coria, al misaa öna sponga in de l’asit, e ’l la infilsaa in sima a öna cana, e’l ghe daa de bif.
I oter po ai disia: Lasa ’n po’ che ’m vede, se Elea al vé a liberal. [p. 115
Ma Gesü, casat föra amò ön’otra usada, a l’è spirat.
E inalura ol vel del tempio al s’è scarpat in du da sima a fond, e ol teré al balaa, e i prede a i se spacaa,
E i sepoltüre a i se devria: E öna quantità de corp de sanc, ch’i dormia, a i è resüsitac.
E egnic föra di sò sepoltüre dopo che lü a l’era resüsitat, a i è ’ndac in de la sità santa, e a i è comparic denac a tance.
Ma ol sentöriù, e colur, ch’i faa la guardia a Gesü insema a lü, vest ol teramot e töte i otre robe, che i süsedia, a i ga it öna pura de quele, e i disia: Costü a l’era prope ol Fiöl del Siur.
E piö de lontà al gh’era di done miga poche, che a i era vegnide dré a Gesü in de la Galilea, e i l’ia asistit.
Tra costure al gh’era la Marea Madalena, e Marea mader de Giacom, e de Giosep, e la mader di fiöi de Zebedé.
Quanda a l’era sira, ü sior de Arimatea, che ’l se ciamaa Giosep, e che l’era a’lü disepol de Gesü, a l’è egnit.
Costü a l’è’ndac da Pilato, e al gh’à domandat ol corp de Gesü. Inalura Pilato a l’à ordenat, che ol corp al ghe födes restitüit. [p. 116
Ol Giosep al l’à ciapat, e al l’à intorciat det in d’ü lensöl net de bögada.
E al l’à metit in del sò sepolcro nöf, che lü a l’ia scaat fò da öna corna. E sura la büsa del sepolcro la gh’à oltat sura ü predù, e l’è ’ndac vea.
Marea Madalena, e l’otra Marea a i era lé sentade zo de fasada al sepolcro.
Ol dé egnendo, che l’era quel dopo la Preparasiù, i prensep di saserdoc, e i Farisei a i s’è önic töc in cà de Pilato,
Eigh’à dec: Löstresem, am se sè ricordac, che quel imbrojù, quanda l’era amò a sto mond a l’ia dec: Dopo tri dé resüsitarò amò.
Comanda doca, che al sepolcro al ghe sees fac la guardia, fina al ters dé: perchè forse i sò disepoi no i vaghe a robal, e po dopo a i dighe al popol: A l’è resüsitat: e sta öltema malesia no la sees pez de la prima.
Pilato al gh’à dec: A sì padrù di guardie, indè, e fega la sguaita com’al ve par e pias.
E lur ai è ’ndac, e i à asicürat la sepoltüra coi guardie, e i à sigilat a’ la preda.